Worcester F 80 Distinctiones

188 Peccati duplex est genus

Peccati[[1]](#footnote-1) duplex est genus quia aliud interius latens, aliud exterius patens et ab vtraque aduer-

/fol. 280va/

tenda est voluntas. Nam peccatum interius latens est sicut sanguis in herba quod triplex est secundum triplicem deordinacionem trium virum anime. Deordinatur enim racionalis potencia per noxium errorem, concupiscibilis per mundanum amorem, irascibilis per humanum timorem quia tria dissuadet scriptura. Primo errorem ne deordinet rationalem. Nam sicut qui credit leuia naturaliter descendere et grauia ascendere, errat. Sic qui peccat et qui credit se tendere ad celum, [1] Cor. 6[:9-10]: *Nolite errare quia neque fornicarii,* et est vsque *regnum Dei possidebunt*. Ecce denarius peccatorum quo infernus emitur et paradisus proditur, Gal. 6[:7-8]: *Nolite errare*, scilicet, male opinando, *Deus* enim *non irridetur,* id est, non decipitur. *Que enim seminauerit homo hec et metet.* Erraret proculdubio si seminaret lollium et crederet metere triticum.

¶ Secundo dissuadetur amor mundanus ne deordinet concupiscibilem secundum Augustinum, qui prepostere agit, peccat vtrum qui non diligit quod diligendum est aut qui diligit quod diligendum non est aut qui eque diligit quod plus minus re diligendum est. Et ideo nunc mundus qui totus in maligno positus est diligi non debet, [1] Joan. 2[:15-16]: *Nolite diligere mundum* nec *ea que in mundo sunt,* etc. usque ibi *Non est ex patre*.

¶ Tercio dissuadetur timor humanus ne deordinet irascibilem. Cum enim timor sit respectu mali futuri, qui plus mali poterit inferre plus debet timeri. Sed Deus potest in rebus in corpus et animam et eternaliter quod non potest. Homo ergo magis debet magis timeri, Matt. 10[:28]: *Nolite timere eos qui occidunt corpus, animam autem occidere non possunt*.

¶ Secundo est peccatum exterius quod consistit in ore et opere dissuadetur. Peccatum autem oris triplex est. Primum contra Deum quod pessimum est loqui contra viritatem fidei et dicere Deum iniustum sicut dulce amarum, etc. Psal. [74:5]: *Dixi iniquis, Nolite inique agere*, etc. *Glossa*, iam reciderant, iam rei erant et tamen dicit nolite inique, id est, perseuerare in malo, Rom. 16[:19]: Perseueretis *in malo*, quasi diceret humanum est peccare sed diaboleum est perseuerare, sed pessimum culpam in Deo refundere defendendo se. Ideo sequitur [Psal. 74:5]: *Et delinquentibus, Nolite exaltare cornu*, id est, nolite impunitatem vobis promittere vel saltem dicere quod non ex mea libertate sed ex stellarum necessitate peccaui.

¶ Secundum peccatum oris est male iudicare proximum si enim in iudicando manifesta deci-

/fol. 280vb/

pimur quanto magis in iudicando occulta. Nam qui videt duas arbores equalis altitudinis propinquiorem sibi alciorem. Sic homines de se et suis iudicant magis, bona de proximo modica, Joan. 7[:24]: *Nolite iudicare secundum faciem, sed iustum iudicium iudicate*. [1] Cor. 4[:5]: *Nolite ante tempus iudicare* donec, etc. Matt. 7[:1-5]: *Nolite iudicare*, et *non* *iudicabimini*. Exemplum de *oculo*.

¶ Tercium peccatum oris est magnificare seipsum superbe, eligere vanum et non verum, pulcrum et non bonum, paleam et non granum, nomen et non rem est peruersum. Sic eligere vanam gloriam mundi que tollit veram gloriam Dei [1] Reg. 2[:3]: *Nolite multiplicare loqui* et vaniloquium. Vnde dicit sublimia non vtilia magniloquium. Vnde dicit gloriantes recedant vetera de ore vestro, scilicet iaccania dolus.

¶ Item peccatum facit quatuor mala quia excitat per[[2]](#footnote-2) obscuriatem lumen intelligencie, de mare facit a via iustitie, debilitat priuando bonum gratie, dampnat tollendo salutem anime. De hiis quattuor, Luc. 18[:35]: *Cecus sedebat secus viam*, etc. Vidi ibi de hoc. Sunt etiam quatuor reliquie peccati nota infamiem et[[3]](#footnote-3) impressionis male, interruptio penitentie, modicitas operacionis bone, de quibus vide infra capitulo [197] Petere.

1. Peccati ] Lambeth begins this chapter: Duplex est genus… with the “D” capitalized. [↑](#footnote-ref-1)
2. per ] Lambeth *om.* F 80. [↑](#footnote-ref-2)
3. et ] Lambeth *om*. F 80. [↑](#footnote-ref-3)